Ιωάννης Καρυοφύλλης (αθλητής)

Ο Ιωάννης Καρυοφύλλης (Αθήνα, 1908-1929), ήταν Έλληνας πρωταθλητής του στίβου. Υπήρξε πανελληνιονίκης στο άλμα εις ύψος και μέλος της εθνικής ομάδας από το 1925 έως το θάνατό του το 1929. Ανήκε στον Πανελλήνιο Γ.Σ. Πρωταθλητής στίβου υπήρξε και ο αδελφός του Αντώνιος Καρυοφύλλης (1904-1989).

 Ο Ιωάννης Καρυοφύλλης γεννήθηκε στην Αθήνα το 1908 και φοίτησε στο Ε΄ Γυμνάσιο. Ξεκίνησε να ασχολείται με τον αθλητισμό το 1923 ακολουθώντας το παράδειγμα του μεγαλύτερου αδερφού του Αντώνη, ο οποίος είχε αναδειχθεί πανελληνιονίκης στο άλμα εις ύψος το 1924. Σε αντίθεση με τον Αντώνη, που ήταν αθλητής στον Παναθηναϊκό Α.Ο., ο Ιωάννης εντάχθηκε στο δυναμικό του Πανελληνίου Γ.Σ. με παρότρυνση του τότε γυμναστή του συλλόγου Ο. Ματζαβίνου. Υπό την καθοδήγησή του εξελίχθηκε σύντομα σε αξιόλογο άλτη. Την πρώτη αξιόλογη διάκριση πέτυχε το 1924 στο Παναθηναϊκό Στάδιο κατά τους αγώνες πρόκρισης για τους Ολυμπιακούς Αγώνες του Παρισιού, όταν ήρθε τρίτος με επίδοση 1,55, πίσω από τους καταξιωμένους άλτες Στυλιανό Μπεναρδή και Απόστολο Νικολαΐδη. Το ίδιο έτος αναδείχθηκε 2ος στο πανελλήνιο πρωτάθλημα με 1,685 πίσω από τον αδερφό του Αντώνη. Το 1925 εντάχθηκε στην εθνική ομάδα, με την οποία μετείχε στους Ελληνογαλλικούς αγώνες. Με το σύλλογό του μετείχε επίσης, στα Α΄ Αβερώφεια, στα Ε΄ Παναθήναια, στους ΙΘ΄ Παγκύπριους Αγώνες στη Λεμεσό και στους Κ΄ Πανιώνιους Αγώνες, όπου κατέλαβε τρίτες θέσεις. Το 1926 αναδείχθηκε 2ος στο πανελλήνιο πρωτάθλημα με 1,68 και στους Παγκύπριους αγώνες, ενώ πρώτευσε τόσο στα Β΄ Αβερώφεια όσο και στα Ζ΄ Παναθήναια με 1,75. Με την εθνική ομάδα έλαβε μέρος στους Ελληνοϊταλικούς αγώνες, όπου πήρε τη 2η θέση. Το 1927 αναδείχθηκε για πρώτη φορά πανελληνιονίκης με άλμα 1,70. Επίσης, με 1,73 πέτυχε την καλύτερη επίδοση στους Α΄ Ομαδικούς Αγώνες σκυταλοδρομιών, ρίψεων και αλμάτων, βοηθώντας την τετράδα του Πανελληνίου να πάρει την πρώτη θέση στον ομαδικό αγώνα άλματος εις ύψος. Με την εθνική ομάδα έλαβε μέρος στους Ελληνοαγγλικούς αγώνες, όπου πήρε την πρώτη θέση με 1,75 νικώντας μεταξύ άλλων και τον αδελφό του Αντώνη, με τον οποίο συγκροτούσαν το ελληνικό δίδυμο. Το 1928 αναδείχθηκε 2ος στο πανελλήνιο πρωτάθλημα με 1,80 πίσω από τον αδερφό του που πέτυχε νέο πανελλήνιο ρεκόρ με 1,858μ. Στο διεθνή στίβο πρώτευσε στους Ελληνογερμανικούς αγώνες με 1,75 ενώ προκρίθηκε για τους Ολυμπιακούς Αγώνες του Άμστερνταμ, όπου με άλμα 1,77 κατέλαβε την 19η θέση (επί 35 συμμετεχόντων) στον προκριματικό και αποκλείστηκε από τον τελικό. Το 1929 ξεκίνησε με τους καλύτερους οιωνούς. Αναδείχθηκε δεύτερος με 1,75 στους τριεθνείς αγώνες Ελλάδας-Ουγγαρίας-Ελβετίας και προετοιμαζόταν για το πανελλήνιο πρωτάθλημα που θα γινόταν το Σεπτέμβριο. Όμως, στις 12 Ιουλίου τραυματίστηκε σοβαρά σε τροχαίο ατύχημα και την επόμενη ημέρα απεβίωσε. Τη νύκτα της 12ης προς 13η Ιουλίου 1929 κοντά στην Αγία Παρασκευή η μοτοσυκλέτα που οδηγούσε ο Ιωάννης Καρυοφύλλης με συνεπιβάτη τον συναθλητή του στον Πανελλήνιο Γ. Αθανασιάδη χτυπήθηκε από αυτοκίνητο κάποιου αδέξιου οδηγού, ο οποίος έσπευσε να εξαφανιστεί αφήνοντας αβοήθητους τους δύο άτυχους αθλητές. Ο Καρυοφύλλης τραυματίστηκε σοβαρά στο κρανίο και στο στέρνο και την επόμενη ημέρα απεβίωσε. Ο Αθανασιάδης εκτινάχτηκε πάνω από το αυτοκινητο και χτύπησε σοβαρά στο κεφάλι αλλά αφού νοσηλεύτηκε κατάφερε να επβιώσει. Ο θάνατός του συγκλόνισε την αθηναϊκή κοινωνία και τον αθλητικό κόσμο και η κηδεία του από το ναό Αγ. Κωνσταντίνου Ομονοίας ήταν πάνδημη. Εις ένδειξη πένθους, ο σύλλογός του Πανελλήνιος, ο Εθνικός Γ.Σ. και ο Παναθηναϊκός, στον οποίο ανήκε ο αδερφός του, διέκοψαν τις προπονήσεις επί τριήμερο, ενώ ο Πανιώνιος ο οποίος είχε συγκαλέσει γενική συνέλευση, διέκοψε τις εργασίες και τήρησε δύο λεπτών σιγή εις μνήμην του πρόωρα χαμένου αθλητή. Το επόμενο έτος ο Πανελλήνιος διοργάνωσε αθλητική ημερίδα στη μνήμη του αθλητή του. Επίσης, ο φίλαθλος πρόεδρος του Γ.Σ. Αμαρουσίου Λεωνίδας Πτέρης αθλοθέτησε ειδικό "Καρυοφύλλειον Έπαθλον" για το νικητή του άλματος εις ύψος. Οι αγώνες εις μνήμη Ι. Καρυοφύλλη διεξήχθησαν στις 20 Ιουλίου 1930 στο γυμναστήριο Πανελληνίου και συμμετείχαν άνδρες και έφηβοι αθλητές από αθηναϊκά σωματεία. Περιλάμβαν αγωνίσματα ύψους και 100μ στα οποία αγωνιζόταν ο Καρυοφύλλης. Τα αποτελέσματα ήταν: 100μ: Μπούρλος (Πανελλήνιος Γ.Σ.): 11΄΄4. Ύψος: Παπανικολάου (Εθνικός Γ.Σ.): 1,825μ. Ύψος (ομαδικός αγώνας): Πανιώνιος: 9,345μ (συνολικό ύψος τετράδας αλτών). Ύψος εφήβων: Μαντέλλος (Γ.Σ. Αμαρουσίου): 1,725μ. Ύψος εφήβων (ομαδικός): Α.Ο. Παλαιό Φάληρο: ; Σκυταλοδρομία 8x100μ: Εθνικός Γ.Σ.: 1΄37΄΄0. Πανελληνιονίκης 1927 στο άλμα εις ύψος. Ατομικό ρεκόρ: 1,85μ (1928) "Ιωάννης Καρυοφύλλης, πανελλήνιος πρωταθλητής άλματος εις ύψος", εφ. "Βραδυνή", 15 Ιουλίου 1929. "Οι αγώνες του Πανελληνίου εις μνήμην του Καρυοφύλλη", εφ. "Βραδυνή", 21 Ιουλίου 1930. Εφ. "Εμπρός", 14 ως 16 Ιουλίου 1929. Εφ. "Σκριπ", 14 ως 16 Ιουλίου 1929.